દેવામાં ખૂંપતો જતો માલધારી સરકાર પાસે આશા રાખે છે. પશુપાલકોની કફોડી હાલત, અછતના બાવા આદમના જમાનાથી ચાલ્યા આવતા જડ નિયમોમાં ગૂંચવાઈ ગઈ છે. સંવેદનાહીન તંત્ર હજુ પણ એ જ ઘરેડમાં ચાલ્યું આવે છે. ખુદ ભાજપના રાજ્ય સરકારમાં રહેલા પૂર્વ મંત્રીએ કચ્છના પશુધનની હાલતનો ચિતાર આપ્યો છે. અબડાસાના ધારસભ્યે પણ સરકારને દર્દસભર પત્ર પાઠવી તેમના મત વિસ્તારમાં સમાવિષ્ટ નખત્રાણા તાલુકાને અછતગ્રસ્ત જાહેર કરવા માગ કરી, તાકીદે રાહત કાર્યો શરૃ કરી હિજરત શરૃ જ ન થાય તેવી સ્થિતિનું નિર્માણ કરવા સરકારને અપીલ કરી છે. બીજી તરફ પોતાને કચ્છી મંત્રી કહેવડાવવાનો શોખ ધરાવતા રાજ્ય સરકારમાં બેઠેલા મંત્રીના પેટનું પાણી પણ નથી હલતું. સરકારમાંથી જિલ્લા માટે ખાસ પેકેજ લાવવામાં કદાચ ઉણા ઊતરતા હશે અથવા રાજકીય મર્યાદા નડતી હશે. એટલે જ કદાચ કચ્છને ‘ન પાણિયા’ મુલકની અપમાનજનક ઉપમા મળી હશે.